Johanne Schmidt-Nielsen (EL), 2010-05-20:
Jeg vil ikke holde en lang tale, vi har jo haft cirka den samme debat ved første behandling.
Jeg vil tage fat i fire ting.
Jeg synes, det så præcist beskriver synet på udlændingepolitik hos Venstre, De Konservative og Dansk Folkeparti, nemlig at udlændingepolitik reduceres til alene at handle om det, der gavner den danske bundlinje, der gavner bruttonationalproduktet.
Vi står oven i købet i en situation, hvor vi er en krigsførende nation.
Det forholder sig jo ikke sådan, at der er blevet færre flygtninge i verden.
Jeg synes, det meget præcist beskriver, hvad udlændingepolitik går ud på for Venstre, De Konservative og Dansk Folkeparti.
Det andet, jeg vil tage fat i, er også en bemærkning, som hr. Karsten Lauritzen gentagne gange har sagt.
Det er det her med, at man skal straffe dem, der – og jeg citerer hr. Karsten Lauritzen – vender ryggen til det danske samfund.
Jeg kan forstå på hr. Karsten Lauritzen, at det jo så bl.a. er mennesker, som er så uheldige at miste deres arbejde, for man strammer beskæftigelseskravet med den her nye pakke.
Man gør det endnu mere farligt for mennesker at blive fyret.
Jeg har flere gange spurgt hr. Karsten Lauritzen
: Hvad så med de mange danske murere og tømrere, sygeplejersker og folkeskolelærere, der er blevet fyret fra deres arbejde?
Har de også vendt ryggen til det danske samfund?
De mange bygningsarbejdere, som har mistet deres arbejde på grund af krisen, er det, fordi de vender ryggen til det danske samfund, eller er det, fordi der ikke er noget arbejde at få?
Jeg har desværre ikke kunnet få et svar på det spørgsmål fra hr. Karsten Lauritzen, men jeg synes, det kunne være interessant at få svaret.
Socialpolitik – det er mit punkt nr. 3.
Det bliver et problem for dig i forhold til at få adgang til permanent opholdstilladelse.
Socialpolitikkens formål var at sikre, at der ikke var nogen, der røg igennem, at sørge for at inkludere mennesker i fællesskabet i samfundet.
Det, man gør med det her forslag, er at gøre socialpolitik ekskluderende.
Hvis du tager imod social støtte, så mister du adgang til rettigheder.
Det er mange år siden, det var sådan i Danmark.
Men det er tendensen i det forslag, vi står over for, nemlig at socialpolitik bliver ekskluderende, at socialpolitik betyder, at man mister rettigheder.
Det sidste punkt, jeg vil tage fat i, er det her med, hvorfor det dog skulle hastes igennem, for det kan vi ikke få noget svar på.
Hvorfor skal vi haste den her lovgivning igennem?
Hvorfor har de mange relevante parter, som man normalt hører, ikke fået ordentlig tid til at udarbejde svar til så kompleks en lovpakke, der ligger her, og som vi behandler nu?
Hvorfor skulle det gå så stærkt?
Det har vi ikke kunnet få svar på.
Hvorfor kunne man ikke sætte sig ned og få det lavet ordentligt, sørge for at der ikke var lovsjusk, sørge for at de relevante parter blev hørt ordentligt og så have fået det vedtaget efter sommerferien?
Jeg tror ikke, der er nogen, der er i tvivl om, at Enhedslisten er stærk modstander af det forslag, der ligger her, og jeg tror heller ikke, der er nogen, der er i tvivl om, at vi, når flertallet forhåbentlig skifter efter et valg, vil gøre alt, hvad vi kan, for at få rullet så meget som muligt tilbage af det, der i dag bliver andenbehandlet i Folketingssalen.